آلمانیا باش ناظیری اولاف شولتس اوکراینایا اقتصادی و اینسانی یاردیم‌لارلا یاناشی، سلاح دستکینی ده داوام ائتدیره‌جک‌لرینی بیلدیریب.
شولتس ژورنالیست‌لره وئردیگی آچیقلامادا اؤتن ایل فوریه‌نین 24-ده باشلایان روسیا-اوکراینا محاربه‌سینه توخونوب.
روسیانین اوکراینادا گؤزله‌دیگی قدر موفقیت‌لی اولمادیغینی بیلدیرن شولتس روسیا پرزیدنتی ولادیمیر پوتین‌ین اوکراینا‌لی‌لارین گوجو و اونلاری دستکله‌ین دوست‌لاری‌نین بیرلیگی ایله باغلی سهو ائتدیگینی دیله گتیریب.
شولتس اوکراینادا بون‌دان سونرا نه اولاجاغینی تخمین ائتمیین چتین اولدوغون وورغولایا‌راق دئییب کی، آنجاق بیر شئی آیدین‌دیر. اوکراینایا اقتصادی، اینسانی یاردیم‌لار و عینی زاماندا سلاح دستکی وئرمه‌یه داوام ائدجییک.اوکراینا‌لی‌لار اولما‌دان هئچ بیر قرارا گلینمه‌یه‌جک. پوتین باشا دوشمه‌لی‌دیر کی، ایشغا‌لی و امپریالیست تجاووزو ایله اوغور قازانا بیلمز و قوشون‌لارینی گئری چکمه‌لی‌دیر. دانیشیق‌لارین اساسی بودور.
شولتس اونو دا دئییب کی، همچنین تهلوکه‌سیزلیک چرچیوه سینده سلاح، حربی مهمات و تجهیزات اوره تیمی‌نین  دایمی اولا‌راق داوام ائتدیریلمه‌سی واجیب‌دیر.
اولاف شولتس اؤلکه‌سی و آوروپا بیرلیگی‌نین چین ایله علاقه‌لرینه ده توخونا‌راق روسیایا سلاح تداروک ائتمه‌مه‌سی ایله باغلی خبردارلیق ائتدیک‌لرینی و بونون باش وئرمه‌یه‌جگینه نیک بین اولدوغونو بیلدیریب.
